Mangetsu Morvedre Manga Festival tanca la seua setena edició amb prop de 3.000 participants
07 de febrer 2022

![](/media/kvwjggxv/c_mangetsumini.jpg?width=742&height=496&mode=max)

La setena edició del Mangetsu Morvedre Manga Festival, que es va celebrar este cap de setmana, va concloure este diumenge amb una participació de prop de 3.000 assistents. Després de l'aturada provocada per la pandèmia, este festival dedicat a la cultura japonesa organitzat per la delegació de Joventut i Infància de l'Ajuntament de Sagunt i els grups de participació juvenil del Casal Jove ha tornat amb força.

El regidor delegat de Joventut i Infància, Guillermo Sampedro, ha fet balanç de l'edició d'este 2022 i ha destacat la gran assistència i participació del públic, especialment pel que fa a la jornada de diumenge i a la xarrada _Destripando la Historia_, una de les novetats del programa d'enguany i que **«va ser un èxit»**, segons ha indicat, ja que **«es van esgotar les entrades de seguida»**.

**«Estem molt contents amb el resultat del festival»**, ha manifestat Sampedro, que explicava que tots els tallers van completar el seu aforament, en totes les exhibicions es va comptar amb la presència de molta gent i els estands de marxandatge **«també han eixit molt contents del festival»**.

L'edil de Joventut ha declarat la seua disposició per a **«anar a més i organitzar ja una nova edició de Mangetsu l'any que ve amb noves activitats, concursos, exhibicions i tallers»**, entre altres atractius. En este sentit, el regidor ha reiterat que des del departament que dirigix estan **«molt satisfets sobretot amb la resposta del públic, que ha omplit les instal·lacions del Casal Jove els tres dies»** que ha durat el festival.

Mangetsu Morvedre Manga Festival va nàixer d'una iniciativa dels grups de participació juvenil del Casal Jove i té com a principal objectiu acostar la cultura japonesa a la joventut del municipi i els seus voltants des d'una versió participativa i dinàmica, de manera que el mateix públic adolescent siga protagonista de les activitats de l'esdeveniment.

La programació per a esta setena edició va comptar amb una gran varietat d'activitats en les quals participar, com per exemple concursos de ball, karaoke, dibuix i coneixements d'anime i manga, junt amb tallers de cal·ligrafia, cuina, _kendo_, _origami_, dibuix manga, a més d'exhibicions de ball, _random dance_, judo i esgrima. Igual que en edicions anteriors, va haver-hi un espai dedicat a videojocs, jocs de taula, _photocall_, estands de venda d'articles relacionats, manga i animació amb personatges famosos. A més a més, l'organització també va tindre en compte el públic infantil i va programar una sèrie d'activitats per als més menuts.

El festival va comptar enguany amb importants patrocinadors i col·laboradors com Telepizza, Papelería Bureau Vallée, Cines Yelmo, Restaurante japonés Kyoto, Restaurante japonés Asoko, Papelería y librería Abacus, Kento, Haya Sushi y Carrefour.

![](/media/u2ppjgnl/c_mangetsudins.jpg?width=762&height=508&mode=max)

*   [](http://www.facebook.com/sharer.php?u=https://aytosagunto.es/va/actualitat/mangetsu-morvedre-manga-festival-tanca-la-seua-setena-edicio-amb-prop-de-3-000-participants/ "Facebook")
*   [](http://twitter.com/share?url=https://aytosagunto.es/va/actualitat/mangetsu-morvedre-manga-festival-tanca-la-seua-setena-edicio-amb-prop-de-3-000-participants/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/mangetsu-morvedre-manga-festival-tanca-la-seua-setena-edicio-amb-prop-de-3-000-participants/ "Linked In")
*   [](mailto:?body=https://aytosagunto.es/va/actualitat/mangetsu-morvedre-manga-festival-tanca-la-seua-setena-edicio-amb-prop-de-3-000-participants/)